b"\n_START_ARTICLE_\nBlat xeixa\n_START_SECTION_\nDescripci\xc3\xb3\n_START_PARAGRAPH_\nNormalment fa una al\xc3\xa7ada de 40 a 100 cm i rares vegades arriba als 150 cm. La fulla \xc3\xa9s prima i buida. La l\xc3\xa0mina de la fulla fa entre 6 i 16 mm d'ample. Inicialment \xc3\xa9s pubescent i m\xc3\xa9s tard perd la pilositat. El fruit \xc3\xa9s una cariopsi, i l'endosperma \xc3\xa9s farin\xc3\xb3s. La germinaci\xc3\xb3 nom\xc3\xa9s es produeix a temperatures superiors a 4\xc2\xa0\xc2\xb0C.\n_START_SECTION_\nEvoluci\xc3\xb3\n_START_PARAGRAPH_\nLa xeixa \xc3\xa9s un al\xc2\xb7lohexaploide, \xc3\xa9s a dir, un al\xc2\xb7lopoliploide amb sis conjunts de cromosomes de tres esp\xc3\xa8cies diferents, dos jocs de cadascuna. Est\xc3\xa0 relacionada amb l'espelta i amb la gram\xc3\xadnia Aegilops tauschii, que li han donat les caracter\xc3\xadstiques que t\xc3\xa9 en l'actualitat.\n_START_SECTION_\nHist\xc3\xb2ria\n_START_PARAGRAPH_\nEl blat xeixa es va domesticar inicialment a l'\xc3\x80sia occidental. Les restes m\xc3\xa9s antigues s'han trobat a Anat\xc3\xb2lia durant el principi de l'Holoc\xc3\xa8. Posteriorment, durant el neol\xc3\xadtic, es va estendre al nord d'\xc3\x80frica, Europa i l'est d'\xc3\x80sia.\n_START_SECTION_\nAltres formes de blat xeixa\n_START_PARAGRAPH_\nEls blats compactes (per exemple, el club wheat, Triticum compactum, i, a l'\xc3\x8dndia, T. sphaerococcum) estan estretament relacionats amb el blat xeixa, per\xc3\xb2 tenen l'espiga molt m\xc3\xa9s compacta. Sovint, els blats compactes es consideren subesp\xc3\xa8cies del blat xeixa (Triticum aestivum). Aleshores, s'anomenen T. aestivum subsp. compactum."